ܥܲܡ ܟܠܲܝܗܝ ܚܘܼܦܵܛܹ̈ܗ ܒܸܪܓܼܵܫܵܐ ܝܠܹܗ ܢܝܼܢܸܒ ܕܐܵܗܵܐ ܩܸܛܪܵܐ ܠܵܐ ܝܠܹܗ ܒܸܫܪܵܝܵܐ ܘܐܲܝܵܐ ܗܵܘܬܵܐ ܠܵܐ ܝܠܵܗܿ ܒܸܡܠܵܝܵܐ ܐܸܠܵܐ ܓܲܪܘܘܼܣܹܐ ܝܠܵܗܿ ܒܥܸܠܬܵܐ ܕܗܵܕܟܼܵܐ ܩܵܪܘܿܝܵܐ ܒܗܸܦܟܵܐ ܝܠܹܗ ܕܨܸܒܼܝܵܢܹܗ ܘܟܲܫܝܼܪܘܼܬܹܗ ܕܡܵܚܘܿܪܵܐ ܕܡܛܲܘܘܿܪܹܐ ܝܠܹܗ ܠܠܸܫܵܢܹܗ ܘܲܠܐܘܼܡܵܢܘܬܹܗ ܡܲܚܪܵܝܬܵܐ ܘܠܥܲܕ ܠܵܐ ܝܠܹܗ ܡܸܛܝܵܐ ܠܥܘܼܡܩܵܐ ܕܝܲܡܵܐ ܕܡܲܚܪܵܐ ܘܡܘܼܫܟ̱ܚܵܐ ܠܡܲܪ̈ܓܲܢܝܵܬܹܐ ܕܚܲܫ̈ܚܵܬܹܐ ܐܸܠܵܐ ܒܸܣܚܵܪܵܐ ܝܠܹܗ ܒܵܬܲܪ ܙܸܕܩܬܵܐ ܕܘܲܦܹ̈ܐ ܕܙܵܩܹܪ ܠܲܝܗܝ ܠܒܼܘܼܫܹ̈ܐ ܠܬܲܪ̈ܥܝܵܬܹܗ ( ܡܵܪܘܿܕܘܼܬܵܐ ܥܲܠ ܚܘܼܒܵܐ ܓܢܝܼܙܵܐ) ، ܘܠܵܐ ܒܸܫܠܵܝܵܐ ܝܠܹܗ ܕܛܲܐܸܠ ܒܡܲܦܠܲܚܬܵܐ ܕܘܲܦܹ̈ܐ ܕܡܝܼܟܹ̈ܐ ܥܲܠ ܘܲܪ̈ܵܩܹܐ ܕܟܘܼܢܵܫ ܡܸܠܹ̈ܐ ܕܡܲܒܪܹܐ ܬܡܝܼܗܘܼܬܵܐ ܠܘܵܬ ܩܵܪܘܿܝܵܐ ، ܘܡܲܠܸܦ ܩܵܪܘܿܝܵܐ ܠܜܲܥܡܵܐ ܠܵܐ ܥܝܵܕܵܝܵܐ ܕܡܲܚܪܵܐ ܐܵܬܘܿܪܵܝܵܐ ܚܹܐܪܵܐ ܕܡܦܲܠܘܼܛܹܐ ܝܠܹܗ ܒܲܕܡܘܼܬ ܡܥܲܩܒܼܵܢܵܐ ܠܐܵܢܲܝ ܘܲܦܹ̈ܐ ܡܛܠ ܕܢܵܦܹܚ ܪܘܼܚܵܐ ܐܸܒܲܝܗܝ، ܘܡܲܚܹܐ ܝܠܲܝܗܝ ، ܘܨܵܝܹܕ ܠܚܲܫ̈ܚܵܬܹܐ ܕܵܡܝܹ̈ܐ ܐܲܝܟܼ ܡܵܚܘܿܙܵܐ ܘܡܲܚܘܼܙܵܐ ، ܢܸܩܒܼܵܐ ܘܢܸܩܒܼܵܐ ، ܒܵܒܼܵܐ ܘܒܵܒܼܬܵܐ ، ܦܪܝܼܟܼ ܠܝܼ ܘܦܪܝܼܚ ܠܝܼ ܐܵܘ ܒܣܘܼܪ̈ܥܵܦܹܐ ܥܩ̈ܝܼܒܹܐ ܐܲܝܟ݂ ܫܸܩܝܵܐ ܘܫܲܩܵܝܵܐ ܘܫܵܩܝܵܐ ، ܠܵܩܛܵܐ ܘܠܩܵܛܵܐ ܘܠܸܩܛܵܐ ܐܵܘ ܬܢܵܝܬܵܐ ܕܚܲܕ݉ܟܡܵܐ ܡܹܐܡܪܹ̈ܐ ܡܛܠ ܡܲܚܙܲܝܬܵܐ ܕܚܲܬܝܼܬܘܼܬܵܐ ܠܐܸܓܲܪܬܵܐ ܕܨܵܒܹܐ ܠܡܲܡܛܵܝܬܵܗܿ ܐܲܝܟܼ ܬܢܵܝܬܵܐ ܕ (ܪܘܼܩܬܵܐ ܕܓܲܡܵܠܵܐ ܒܐܲܬܲܪ ܐܲܒܼ̈ܵܗܵܬܵܐ ܛܵܒܼ ܡܼܢ ܦܘܼܢܵܩܹ̈ܐ ܘܦܲܪ̈ܦܲܥܝܵܬܵܐ ܕܓܵܠܘܼܬܵܐ ܒܲܡܘܼܫ̈ܚܵܬܹܐ ܬܥ ܘܕܘܼܟܼܪ̈ܵܢܹܐ ܕܫܲܒܼܪܘܼܬܝܼ ܘܗܵܕܟܼܵܐ ܟܠ ܡܸܢܕܝܼ ܕܐܝܼܬܗܘܵܐ ، ܐܝܼܬ ܗܘܵܐ ܒܐܝܼܕܹܗ ܘܢܘܼܗܪܵܐ ܪܕܵܝܵܐ ܒܘܲܪܝܼܕܹܗ ܒܲܡܫܘܼܚܬܵܐ ܒܪܵܫܝܼܬ) ܘܓܠܝܼܬܵܐ ܝܠܵܗܿ ܓܵܘ ܡܲܚܪܹܗ ܡܲܦܠܲܚܬܹܗ ܠܚܲܫ̈ܚܵܬܹܐ ܕܐܲܟܵܪܘܼܬܵܐ ܐܲܝܟܼ ܚܲܩܠܵܐ ܘܣܸܟܬܵܐ ܘܙܪܲܥܬܵܐ ܘܟܲܪ̈ܡܵܢܹܐ ܘܦܹܐܪܹ̈ܐ ܘܕܵܠܝܼ̈ܵܬܵܐ .